﻿ Преузето са [www.pravno-informacioni-sistem.rs](http://www.pravno-informacioni-sistem.rs/)

На основу члана 25. став 6. Закона о волонтирању („Службени гласник РС”, број 36/10),

Министар рада и социјалне политике доноси

**ПРАВИЛНИК**

**о садржини и изгледу потврде о волонтирању**

"Службени гласник РС", број 92 од 5. децембра 2010.

Члан 1.

Овим правилником прописују се ближа садржина и изглед потврде о волонтирању (даље: потврда о волонтирању).

Члан 2.

Потврда о волонтирању садржи:

1) број и датум издавања потврде;

2) податке о организатору волонтирања (назив и седиште);

3) личне податке о волонтеру (име и презиме, ЈМБГ, датум рођења, пребивалиште, односно боравиште, држављанство);

4) податке о крајњем кориснику волонтирања (нпр. културно добро, јавна површина, природно добро, жене, деца, Роми, избеглице, расељена лица, особе са инвалидитетом, стара лица и др.);

5) кратак опис волонтерских услуга и активности,

6) трајање волонтирања (датум почетка и датум престанка волонтирања и укупно трајање волонтирања у часовима);

7) место обављања волонтерских услуга и активности (Република Србија – град/општина, односно иностранство – држава);

8) податке о оспособљавању волонтера током волонтирања (врста оспособљавања, извођач оспособљавања и време трајања оспособљавања);

9) потпис и печат овлашћеног лица.

Потврда о волонтирању може да садржи и друге податке које се односе на организатора волонтирања и промовисање волонтирања.

Члан 3.

Потврда о волонтирању издаје се на папиру А4 формата, носи назив „Потврда о обављеном волонтирању” и садржи податке из члана 2. овог правилника.

Члан 4.

Волонтерска књижица је тврдо укоричена књижица и садржи најмање четири стране (два листа). Волонтерска књижице не може бити мања од 8 cm (ширине) и 8 cm (дужине). На предњој страни корица стоји назив „Волонтерска књижица” или други назив из кога произилази да се ради о потврди о волонтирању у облику књижице, као и назив организатора волонтирања – издаваоца волонтерске књижице.

На прве две стране волонтерске књижице наводе се подаци о организатору волонтирања и лични подаци о волонтеру из члана 2. став 1. тач. 1-3) овог правилника.

Остале стране волонтерске књижице су једнообразне и садрже рубрике за податке о обављеном волонтирању и друге податке из члана 2. став 1. тач. 4-9) овог правилника.

Организатор волонтирања – издавалац волонтерске књижице одређује изглед и боју волонтерске књижице.

Члан 5.

Овај правилник ступа на снагу наредног дана од дана објављивања у „Службеном гласнику Републике Србије”.

Број 110-00-1130/2010-02

У Београду, 1. децембра 2010. године

Министар,

**Расим Љајић**, с.р.